Document ID: 32008L0103

EUROPOS PARLAMENTO IR TARYBOS DIREKTYVA 2008/103/EB
2008 m. lapkričio 19 d.
iš dalies keičianti Direktyvos 2006/66/EB dėl baterijų ir akumuliatorių bei baterijų ir akumuliatorių atliekų nuostatas, susijusias su baterijų ir akumuliatorių pateikimu į rinką
(Tekstas svarbus EEE)
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Europos bendrijos steigimo sutartį, ypač į jos 95 straipsnio 1 dalį,
atsižvelgdami į Komisijos pasiūlymą,
atsižvelgdami į Europos ekonomikos ir socialinių reikalų komiteto nuomonę (1),
pasikonsultavę su Regionų komitetu,
laikydamiesi Sutarties 251 straipsnyje nustatytos tvarkos (2),
kadangi:
(1)
Direktyvos 2006/66/EB (3) 6 straipsnio 2 dalis turėtų būti išaiškinta tam, kad tos direktyvos neatitinkančios baterijos ir akumuliatoriai, bet kurioje Bendrijos vietoje teisėtai pateikti į rinką iki 2008 m. rugsėjo 26 d., po minėtos dienos galėtų likti Bendrijos rinkoje. Šiuo išaiškinimu būtų suteikta teisinio tikrumo dėl baterijų, pateiktų į Bendrijos rinką, ir būtų užtikrintas sklandus vidaus rinkos veikimas. Šis išaiškinimas atitinka atliekų mažinimo principą ir prisidėtų prie administravimo naštos sumažinimo.
(2)
Todėl Direktyvą 2006/66/EB reikėtų atitinkamai iš dalies pakeisti,
PRIĖMĖ ŠIĄ DIREKTYVĄ:
1 straipsnis
Direktyvos 2006/66/EB pakeitimas
Direktyvos 2006/66/EB 6 straipsnio 2 dalis pakeičiama taip:
„2. Valstybės narės imasi būtinų priemonių užtikrinti, kad šios direktyvos reikalavimų neatitinkančios baterijos arba akumuliatoriai nebūtų teikiami į rinką po 2008 m. rugsėjo 26 d.
Jei po minėtos dienos į rinką yra pateikiamos šios direktyvos reikalavimų neatitinkančios baterijos ir akumuliatoriai, tos baterijos ir akumuliatoriai iš rinkos pašalinami.“
2 straipsnis
Perkėlimas į nacionalinę teisę
1. Valstybės narės užtikrina, kad įsigaliotų įstatymai ir kiti teisės aktai, būtini šiai direktyvai įgyvendinti iki 2009 m. sausio 5 d.
Valstybės narės, patvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
3 straipsnis
Įsigaliojimas
Ši direktyva įsigalioja jos paskelbimo Europos Sąjungos oficialiajame leidinyje dieną.
4 straipsnis
Adresatai
Ši direktyva skirta valstybėms narėms.
Priimta Strasbūre, 2008 m. lapkričio 19 d.

Labels: 3
1
20